Signe Nøhr fra Det Konservative Folkeparti og Per Bach Laursen fra Venstre vil begge være borgmester i Vesthimmerlands Kommune. Mød kandidaterne her.

Der er bland selv-slik og en bog om Pia Kjærsgaard på bordet, da TV2 Nord inviterer to af spidskandidaterne i Vesthimmerland til en lidt anderledes debat i ”Kampen om borgmesterstolen”. Se ”Kampen om borgmesterstolen” fra Vesthimmerland her: Slikket og bogen vender vi tilbage til. I Vesthimmerlands Kommune har 59-årige landmand Per Bach Laursen siddet i den eftertragtede borgmesterstol de seneste knap fire år. For ham er det vigtigste at være tæt på kommunens borgere. - Tilgængelighed er ekstremt vigtigt. Man skal være i stand til at lytte til borgerne, siger han. Nu bliver Per Bach Laursen udfordret af nye spidskandidater fra både Dansk Folkeparti, Socialdemokratiet og De Konservative. En af dem er 27-årige Signe Nøhr, der er studerende på kandidatuddannelsen i samfundsfag og geografi. - En borgmester skal kunne sætte en retning for en kommune og kunne samarbejde med byrådet om at sætte den retning, siger Signe Nøhr, adspurgt om hvad en borgmester skal kunne. Et symbol på ikke at ville nøjes I ”Kampen om borgmesterstolen” har kandidaterne en ting med, der fortæller en særlig historie om dem. Signe Nøhr har taget bland selv-slik med. - Bland selv-slik betyder hygge med familien, men det betyder også noget for mig personligt, for når jeg blander slik, kan jeg ikke styre det. Det er lidt et symbol på, at jeg ikke vil nøjes. Jeg har klare holdninger og meninger om slik, og det samme har jeg i forhold til mit politiske virke, siger hun. Stemte på den kønneste Per Bach Laursen har en gave fra Pia Kjærsgaard med – nemlig hendes bog ”Fordi jeg var nødt til det”. Da Per gik på landbrugsskole på Falster og for første gang skulle stemme, var det mere politikernes udseende end deres holdninger, der betød noget for den unge landbrugselev og hans kammerater på skolen. - På vej i bilen ind for at stemme blev vi enige om, at det kønneste billede på vejen var Pia Kjærsgaards, siger Per Bach Laursen, der således gav Pia og Fremskridtspartiet sin stemme i 1988. Historien har han senere fortalt i et interview, og det fik Pia Kjærsgaard til at sende ham bogen med en personlig hilsen. - Dengang var jeg ikke særlig politisk, men det lærte jeg på landbrugsskolen, siger han. 18 kandidater mødes I "Kampen om borgmesterstolen" mødes to kandidater i alle de ni primære nordjyske kommuner. Det er Katja Schlaikier, der styrer slagets gang. Otte af de ni ”Kampen om borgmesterstolen” bliver vist om aftenen i forbindelse med TV2 Nords 22-nyheder på følgende dage: 1/11 Vesthimmerland 2/11 Aalborg 3/11 Jammerbugt 4/11 Frederikshavn 8/11 Mariagerfjord 9/11 Hjørring 10/11 Brønderslev 11/11 Rebild ”Kampen om borgmesterstolen” fra Læsø bliver vist som den sidste søndag 14/11 i en udvidet nyhedsudsendelse på TV2 Nord, som kører fra cirka kl. 19.50 til kl. 20.30.